АҞӘА, ажьырныҳәа 21 – Sputnik. Аҟәа еиуеиԥшым ахәҭақәа рҿы афымцалашара арцәара Афымцатәҳақәа русбарҭа аусзуҩцәа имҩаԥырго аусурақәа ирыдҳәалоуп ҳәа иҳәеит аусбарҭа аиҳабы Ҭемыр Џьынџьал, арадио Sputnik аинтервиу аҭо.
"Ҩ-сааҭктәи арцәара еиҳа-еиҳа изцыло ахьанҭарақәа ирыдҳәалоуп. Атрансформатортә мчхара аназымхалак, аԥкратә режим алаагалоит", - иҳәеит Џьынџьал.
Иара иазгәеиҭеит алашарарцәара аграфик шышьақәыргылам, аҭагылазаашьа иаҿырԥшны ишымҩаԥырго.
"Алашара арцәара аграфик ыҟам. Аҭагылазаашьа ишаҳәо еиԥш иҳарцәоит. Ҩымш ҵуеит ацәаҳәа "Синоп" аҿы акабельтә ԥхасҭа аҭыԥ амоижьҭеи, уи афидер №7 ауп. Иароуп ақалақь ахәҭак лашарала еиқәзыршәо. Аусурақәа ирҿуп ажьырныҳәа 19 ауха асааҭ жәаба иаркны. Макьанагьы аиԥҟьара ахьыҟалаз аҭыԥ шьақәыргылам", - иҳәеит иара.
Иара иажәақәа рыла, Аҟәа ауааԥсыра 10-15% лашарада иаанхоит. Синоп иҟалаз авариа иахҟьаны Ацҳа ҟаԥшь иаркны Воронов имҩа аҟынӡа ауаа лашарада иҟоуп. Уи адагьы Алашарбага араион аҿы атрансформатор ԥхасҭахеит. Аелектрикцәа уи аԥсахра иаҿуп ҳәа иҳәеит иара.
"Аамҭа-аамҭала асхема ҳаԥсахуеит. Алашарбага араион аҿы аграфик ыҟоуп - ԥшьба-ԥшьба сааҭ рыбжьара ҩба-ҩба сааҭ идырцәоит алашара. Аҭагылазаашьа еиҳа-еиҳа ибааԥсхоит", - иҳәеит Џьынџьал.
СУЕС аиҳабы иҳәеит ауааԥсыра амаинингқәа аҿырхаанӡа аҭагылазаашьа аҽшеиҭанамкуа.
Анаплакы аиҳабы иазгәеиҭеит алашара арцәара аенергетикатә техника акыр ишаԥырхаго.
Иара убас шәаԥхьар ҟалоит:
- ЕгрыГЕС аанкылоуп атоннель аремонт азуразы